Je Bietrix, fille çay en arriers Girart, diz Vuerre, de Salins, fay savoir à touz que je, de ma bone volunté et de mon espoingne gref, non mie deceue ne menée par force, ne par boidie, ne par paour, ay vendu et ven, et baille et outroi et quite permaignablement à noble dame Lore... et à ses hoir, un giste que j’ay et doy avoir chescun an en la ville de Fraigne, que [doivent] Pierres Parains, Estienes, le fiz Richart à la Ponce, Perronier et Autiers, ses freres, Perrete, fille dan Lambert Challet, Nicolier, ses fiz, Guillames, li fiz à Fevre, Savari, li fiz Jorget, Perrin, ses freres, de Dompierre, Robelin, Hugues, ses frere, Perret, Girars, Vauchiers, Jehanz, çay en arriers enfan à Brebençon, Estenes [et] Renaut, anfan Jaquemot, Perret et Estenes, çay en arriers enfanz Renaut Pollet, Hugues, ses nies, Henry, li fiz Girart Pallet, Perret, li fiz Richar, Genoit, ses frere, Bertet, li fiz Vuillet, Besençon des Risses, Hugonin Chevalier et Pierre Lia, frere à Bée, li enfanz Crestin, de Fraigne, Hugue, freres oudit Crestin, et autres genz de Fraigne. Et li ai vendu avec quelques us, quelque raison et quelle action que je ay et doy avoir et puis oudit gite, ne por raison doudit gite, ne contre ces cy dessus nommez, ne encontre autres; pour laquel vendue je hay heu et receu de ladite noble dame cenz et dix souz d’estevenans en bons deniers nombrez..; renunçant... Et nous, Marguerons, Symonete, Secille et Doucete, serours à ladite Beatrix, louons ladite vendue et nous y consentons, et prometons par noz foy à ladicte dame noble que encontre ne vanrons, par nous ne par autrui, dois ores en avant, ne consentirons que autres encontre viegne ne par fait ne par parole. En tesmoignaige de ceste chose, nous, Bietrix, Marguerons, Symonete, Secille et Doucete, avons requis et fait metre en cex lettres le seal dou chapitre de Saint-Michiel de Salins... Ce fut fait l’an de l’Incarnation qui corroit par mil doux cenz septante trois, le vanredi après feste saint Barnabé l’apostre.